SKRIFTLIG FORESPØRGSEL E-3063/01

af Erik Meijer (GUE/NGL) til Kommissionen

(7. november 2001)

Om: Flyulykken den 8. oktober 2001 og mangelen på en jordradar under den fortsatte åbning af den gamle Milano-lufthavn Linate, der skulle have været lukket

1. Kan Kommissionen bekræfte, at sammenstødet i tæt tåge den 8. oktober 2001 mellem en MD 87 fra SAS på vej til København og et lille Cessna privatfly på startbanen i den gamle Milano-lufthavn Linate (Aeroporto Internazionale Enrico Forlanini), hvor alle om bord i de to fly og fire arbejdstagere på jorden blev dræbt, skyldtes, at jordradaren længe havde været ude af drift?

2. Var de i spørgsmål 1 anførte forhold almindeligt kendt i de luftfartsselskaber, der flyver på Linate? I benægtende fald: Hvorfor ikke?

3. Hvorledes er det efter Kommissionens mening muligt, at, at lufthavnen Linate var i drift længe, uden at jordradaren virkede?

4. Er det tilladt, at lufthavne i EU midlertidigt eller permanent ikke råder over en jordradar? I givet fald, hvorfor?

5. Hvilken dato er definitivt fastsat for lukning af lufthavnen Linate, der ligger tæt på byens sydøstlige del, og som allerede skulle have været lukket for flere år siden efter åbningen af lufthavnen Malpensa, der ligger i sikker afstand nordvest for Milano ved floden Ticino?

6. Hvad har hindret en hurtig og fuldstændig flytning af lufttrafikken fra Linate til Malpensa, efter at Malpensa med forsinkelse var blevet tilsluttet jernbanenettet?

7. Skyldes mangelen på sikkerhed i Linate også, at der ikke er foretaget investeringer på grund af den forventede lukning, mens lufthavnen imod planerne alligevel blev holdt åben for yderligere at øge kapaciteten med sigte på at kunne klare den stadig voksende lufttrafik?

8. Hvilke foranstaltninger vil der blive truffet med henblik på disse lufthavne for at gøre en ende på usikkerheden omkring lukningen og de investeringer, der er nødvendige for sikkerheden i overgangsperioden?

9. Hvilke konklusioner drager Kommissionen af denne ulykke for sikkerheden i de europæiske lufthavne som helhed?

Svar afgivet på Kommissionens vegne af Loyola de Palacio

(11. januar 2002)

Den ulykke, det ærede parlamentsmedlem henviser til, er for øjeblikket genstand for en undersøgelse i henhold til Rådets direktiv 94/56/EF af 21. november 1994 om fastlæggelse af de grundlæggende principper for undersøgelse af flyvehavarier og flyvehændelser inden for civil luftfart(1). En uafhængig undersøgelse skulle etablere de faktiske forhold, analysere dem, fastslå ulykkesårsagerne og udarbejde henvisninger for at forbedre sikkerhedsniveauet. Så længe denne undersøgelse foregår, føler Kommissionen ikke, at den kan udtale sig om denne ulykke. Den forpligtelser sig dog til at fremsætte de fornødne forslag, hvis denne undersøgelse viser, at der er behov for en fællesskabsindsats på området. Der findes på nuværende tidspunkt faktisk ikke nogen fællesskabslovgivning, hvad angår installationer i lufthavne; dette falder ind under lovgivningen i den medlemsstat, hvor lufthavnen er beliggende.

Hvad angår eventuel lukning af Linate og overførsel af flyvning til Malpensa falder opbygningen af lufthavnssystemer og fordeling af trafik mellem lufthavnene hovedsageligt ind under medlemsstaternes kompetence i henhold til Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet(2). Kommissionens rolle er begrænset til at sikre, at principperne om ikke-diskrimination og proportionalitet overholdes ved eventuelle overførsler.

Kommissionens forslag om gennemførelse af et fælles europæisk luftrum(3) skal føre til vedtagelse af bestemmelser, der fastsætter anvendelse af bestemte typer udstyr, bl.a. for at støtte en samordnet og hurtig indførelse af nye sikkerhedssystemer f.eks. satellitradionavigation til trafikstyring.

(1) EFT L 319 af 12.12.1994.

(2) EFT L 240 af 24.8.1992.

(3) KOM(2001) 564 endelig udg.